DIE Kerstyd-besoekers is hier … ou vriende van van afgelope tien jaar wat maar te bly is dat die Watergat weer sake doen nadat dit twee jaar lank gesluit was. Die oorwoë mening van ons besoekers is die Watergat se kos is nog steeds die lekkerste en die goedkoopste (waar kry jy 'n boere-hamburger met al die goeters op, met vars skyfies en slaai vir R30?). Daarbenewens, sê hulle, is die kuier netsoveel lekkerder omdat die gesels soveel aangenamer is. Soos een dit gestel het: "Hier eet ons so lekker want ons kuier so lekker."
Vandeesweek was die hooftema van bespreking, soos seker verwag kon word, die afdanking van die Minister van Finansies en die gevolge. Nodeloos om te sê was dit net een storm kritiek wat op die President oopgedraai is. Anders as in die verlede, het die kritiek ook uit ANC-geledere gekom, en die mening hier was eenparig: al het hy sy fout probeer herstel met Pravin Gordhan, het Zoempies, soos Dowwe Dolla hom noem, te ver gegaan. Soos Oom Pottie dit gestel het: Dit was ongelukkig net een Dudu by SAA se Myeni te veel.
Verder was die geselsies maar oor Kerstyd-dinge, en die groot plesier was om die bekende gesigte van vorige jare weer te sien. Soos Oom Joep Jansen van Nelspruit, 'n gereelde besoeker elke jaar rondom Kerstyd, en elke jaar met 'n nuwe storie.
Oom Joep en sy broer Nelis, wat vanjaar die lemoenplaas moes oppas, is nogal lief vir Klippies. Hy erken dit self. Toe hy nou so twee dubbels hier in die Watergat 'gevat' het, vertel hy van 'n besoek aan 'n watergat in Nelspruit vroeër vanjaar. Oom Joep is 'n motorfiets-entoesias, en hy ry 'n ou, maar meganies-perfekte Norton Black Prince uit die vyftigerjare, waarmee hy en broer Nelis dorp toe was vir 'n paar knertsies. Net sowat vier kilometer, en hul beloof nogal hul wederhelftes hul bring so teen nege-uur die aand wegneem-etes saam, dan eet hulle as gesinne aandete op broer Nelis se stoep.
Omdat Klippies nie brieke het nie, klim hulle ná middernag eers op die Norton. Joep probeer die enjin aan die gang kry deur te staan, en die aansitter-hefboom grond toe te trap. Niks gebeur nie. Weer en weer probeer hy, hulle skommel op so op die fiets dat Nelis amper afval, maar die Norton wil niks weet nie. Toe Joep besef hy het die fiets nie aangeskakel nie, besef hy hulle het probleme. Maar, vertel hy, toe Nelis hier van agter af pleit dat hy nie so vinnig deur die draaie moet gaan nie, weet hy hulle moet maar in Nelspruit by die watergat se gastehuis oorslaap. Oor wat met hulle die volgende dag gebeur het, wou hy nie veel uitwei nie, behalwe om sy vinger oor sy keel te trek.
Die loopdopstorie kom van Jack Duminy van Johannesburg … 'n gesiene politikus kla by 'n koerantredakteur dat net leuens oor hom gepubliseer word.
"Dit mag so wees," antwoord die redakteur, "maar ons doen jou 'n guns. Besef jy wat sal gebeur indien ons die waarheid oor jou publiseer?"